Besluit oor De Klerk-straatnaamsverandering verwagFW de Klerk. Foto: FW de Klerk-stigting/Facebook Die Kaapstadse stadsraad sal na verwagting Woensdag besluit oor die voorstel om Tafelbaairylaan na FW de Klerk-rylaan te hernoem. Patricia de Lille, Kaapstad se burgemeester, se kantoor het verlede week gesê die voorstel om die straat te hernoem, gaan voort. “Ons hou op 28 Januarie ŉ raadsvergadering, en as die stadsraad die voorstel goedkeur, sal die straat hernoem word,” het Pierrinne Leukes, die burgemeester se woordvoerder, verlede Maandag gesê. Raadslid Brett Herron het vroeër in ŉ verklaring gesê die voorstel voldoen aan die stad se benamingsbeleid wat bepaal dat burgers van Kaapstad en Suid-Afrika in hul leeftyd oorweeg kan word, indien hulle internasionale erkenning van die hoogste soort ontvang het. Herron het gesê die voormalige president voldoen aan dié vereiste. De Klerk (79) was van September 1989 tot Mei 1994 president van Suid-Afrika. Hy het in 1993 saam met oudpresident Nelson Mandela die Nobelprys vir Vrede ontvang vir hul bydraes tot die beëindiging van apartheid. Volgens Herron het De Klerk gesê hy is ten gunste van die idee, solank die straat wat na hom vernoem word, tans ŉ neutrale naam het. Herron het gesê die finale besluit berus egter by die stadsraad. “Inwoners, rolspelers, belanghebbendes en gemeenskapsorganisasies het die geleentheid gekry om hul siening daaroor te gee.” Die ANC en Congress of SA Trade Unions (Cosatu) het reeds kapsie gemaak teen die naamsverandering. Volgens die voorstel is dit gunstig vir die stad om De Klerk se rol in die oorgang na ŉ nuwe bedeling in Suid-Afrika te erken.